Ørjan Berg
Store norske leksikon,Sport og spill,Ballsport,Fotball,Norsk fotball
Ørjan Berg er en norsk tidligere fotballspiller, med posisjonen midtbane, som vant flere norske cup- og seriemesterskap med Rosenborg og ble kåret til Norges beste fotballspiller og tildelt Kniksenprisen i 2001.
Ørjan Berg er sønn av fotballspilleren Harald «Dutte» Berg og bror av fotballspilleren Runar Berg. Alle tre har blitt kåret til årets beste spiller av VG. Fakta A-landskamper: 19. Mål: 1 Klubber: Bodø/Glimt (1984–1987 og 1994–1999), Rosenborg (1988–1990 og 1999–2006), Wettingen (1990–1992), 1860 München (1992), Basel (1992–1994). Barndomsklubb: Bodø/Glimt Spillestil Berg var en arbeidsom midtbanespiller med et stort teknisk register, blant annet god til å drible, flink til å komme seg ut av vanskelige situasjoner og en god pasningslegger. Han var ikke blant Drillos førstevalg i midtbanen på landslaget, men fikk med seg 19 kamper fra 1988 til 2000. Som klubbspiller på Bodø/Glimt og Rosenborg gjorde han derimot stor suksess i den norske serien og var blant de toneangivende Rosenborg-spillerne i Mesterligaen. Meritter med landslaget Ørjan Berg ble verken tatt ut til VM i fotball i 1994 eller 1998. Han var aktuell for EM i 2000, men kunne ikke delta grunnet en strekkskade. Meritter i klubbfotball Med Rosenborg har Berg åtte seriemesterskap (1988, 1990, 2000–2004, 2006) og fire cupmesterskap (1988, 1990, 1999 og 2003). Personlige meritter Ørjan Berg ble tildelt Kniksenprisen som årets beste norske fotballspiller i 2001. Av VG ble han kåret til årets spiller i 2002 og 2003 samt årets midtbanespiller i 1996, 2000, 2002 og 2003. Han er den nest eldste spilleren gjennom tidene som er kåret til årets spiller av VG, 35 år og to måneder gammel i 2003; bare overgått av sin egen far som fikk utmerkelsen 37 år 11 måneder gammel i 1979. Broren Runar er også kåret til årets spiller av VG, i 1993. Les mer i Store norske leksikon fotball norsk fotball Harald «Dutte» Berg